Fantampantatrareo ve io mpamadika io? Mbola any izy any! Efa tsy eto intsony no monina, fa toa hoe nahatsangan-trano any antananarivo any! Mody badabada lela izay ingahirainy, fa raha hisolelaka, sotrobe lavatango. Hainy io manapoapoaka teny io! Nitamberina tao an-tsaiko ilay ingahibe indray 26 jona izay. Tena tsy misy valaka amin’ilay ity iny nisora-tena ho maherifon’ny firenena iny! Toa vao mainka aza nanatevina ny efa voalazan’ilay sakaizako ity ambarany. Voamariko tokoa fa somary miraikiraiki-dela izay ilay rangahy iny, saingy noheveriko ho ny paraky haniny no nahatonga izany, hay ka voa-janahary aminy mihitsy! Izany, hoy ikaky, no namongoran’ny mpanjanaka io vohitray io, ka tsy nahasahian’ny mponina niverina teny intsony na dia efa nilamina aza ny tany taty aoriana. Mbola horohoron’ ny nitranga teo! Nataony kila hotohoto mantsy ny tanàna ary nenjehiny tamim-basy eran’ny lohasaha sy ny vodivona ny mpandositra. Tsy namelan’i gila sy ny milisiny raha tsy be no ripany! Iza i gila? Vazaha iray ratsy loha nitoetra tamin’ny manodidina tety izy io. Tsy misy mahalala izay tena anarany fa ny masony gilagila no niarahan’ny rehetra mahita, dia tsy nisy naka sarotra, ka raikitra izay gila anaram-bositra izay no nahafantaran’ny mponina azy! Niaiky volana aho. Tena tsy misy ivoasana koa amin’ilay vahiny niseho ho malala-tanana namangy ny sekolinay indray maraina ity tantarainy anisan’ny lavo voalohany tamin’izany, hoy indray ikaky, ilay lehilahy nafana fo nitarika anay. Bala maro tao an-damosiny no nampihintsana ny ainy. Indrisy! Nentiny niara-maty taminy koa ny tsiambaratelon’iny raharaha iny! Mahatalanjona! Tsy nisy tomika tamin’ny efa hitako sy henoko ny zavatra miverina eo an- tsofiko. Fanampim-panazavana fotsiny aza no nentin’ikaky. Tsapako amin’ny firesany aloha fa samy olom-baovao eo anatrehany izahay roa lahy. Nefa, raha atao hoe olona efa niara-belona taminy tamin’izany andro izany i benja, nahona no tsy tadidiny akory sy toa tsy fantany mihitsy? Sa niova endrika amam-pirafitra tanteraka? Niomana hamotopototra ny mombamomba ilay lehilahy meherifo nohindrahindrainy sy ny mety ho fitovitoviany amin’ity sakaizako aho, kanjo indro ity farany tonga nanapaka ny tafasirinay misy zavatra mandindondindona ahy izany, hoy izy, no niverenako malaky. Tsara ihany alaintsika izao dia izao ilay zavatra ary. Zavatra inona? Ankamantatra. Nangataka andro izahay mianaka efa manomboka tsy hamantaran-dahy mantsy ny volon-tsomambisamby nefa tsy azo nakisoka i benja. Nangataka olona telo lahy izy hanaraka anay, dia iny izahay nanivatsiva bozaka, nitampody nankany akaikin’ilay ony nolalovana aninkeheo. Izay manivaka moa no nizorana mba tsy ho alina loatra. Saingy manoatra noho ireny tompon-tany efa za-dalana ireny no narahiko tamin’ny famakivakiana longoa sy tany kisilasila. Izaho impolo kely andrasana fa solafa-dava. Sahirankirana mihitsy vao tody teny an-tsolatra naleha. Ny namantatra izay vato hopongarina ihany no ela, fa ny nanainga azy tsy sarotra nanahoana. Izay vao azoko ny nilana ireto mpanara-dia raha roa lahy fotsiny tsinona tsy hahaongana azy na oviana na oviana. Inona hoy ianao no nosokirinay tao? Gony iray lavalava efa lozotry ny ela, toa taolam-paty inona ity? Hoy aho ity, hoy izy, no antony nanaovana hazalambo ahy, ka namongorana ny tanàna manontolo. Azoazoko vinany ilay zavatra. Ny gony nifonosany efa motraka tanteraka, fa ny lambatsilena anatiny sisa nitahiry azy. May aok’izany izahay telo lahy. Novahana ny rakony farany basy anankiefatra miaraka amin’ny bala maromaro no niparitaka teo ambany masonay. Nifampijery fotsiny izahay rehetra. Ny nanadiodio ireo fitaovam-piadiana ireo no nataonay efa-dahy lahasa vao tafaverina tao an- tanàna. Hita ho nokikisan’ny harafesenina ireo. Ny anankiray na ny roa aloha dia tsisy hevitra intsony ; tsy hipoaka mihitsy! Natorotoron’i benja anay ny fampiasana azy. Hendratrendra ihany ingahibe. Asa inona no niheverany anay, fa nasoritry ny endriny ho tsy matimatiny lolo izany izahay roa lahy. Nalaky niely koa ny vaovao. Niteraka resa-be ny fisian’ireo basy. Nitanaka ny iray trano nitantarany ny androny niainany teo. Nidongy tsy nety niala teo aminay izy rehetra, fa mbola manantena anaovana fahagagana. Izahay mbola hisakafo no nanekeny hody. Ny nametrahan-tsotro no ela dia samy nandray ny fandriany avy. Samy torovana rahateo.